Reddingsboei vir Kiwi-rugbyspanne | Netwerk24
01 April 2020 20:00
Die spanne, wat almal tydelik alle bedrywighede moes opskort, sal elk 250 000 Nieu-Seelandse dollar (sowat R2,6 miljoen) ontvang.
Die Crusaders se Whetu Douglas storm vroeër vanjaar weg met die bal teen die Sunwolves. Foto: Getty Images
Die Superrugby-reeks is in Maart tydelik opgeskort, nadat die Nieu-Seelandse regering 'n reëling ingestel het dat almal wat die land binnegaan vir 14 dae in self-isolasie moet gaan.
Daar was aanvanklik sprake dat die land se spanne in 'n kompetisie teen mekaar sou speel, maar nadat maatreëls verskerp is om die verspreiding van die virus te keer, is die planne laat vaar.
"Hierdie besluit is geneem om ons Superrugby-spanne te beskerm, sodat hulle gereed is indien die reeks later vanjaar hervat. Maar ook dat hulle in 2021 en vorentoe kan deelneem aan die reeks in watter vorm dit ook al plaasvind," sê Mark Robinson, uitvoerende hoof van NZR.
Die Superrugby-reeks sal vanaf 2021 tussen 14 spanne beslis word, met die Sunwolves wat uitval. Die stelsel van verskillende konferensies val ook weg, met al die spanne wat teen mekaar te staan kom.
Dalende getalle toeskouers wat wedstryde bywoon en ook wedstryde op TV volg, het tot spekulasie gelei dat nog veranderinge aangebring kan word.
Robinson het ook laat blyk dat 'n werksgroep, wat uit verteenwoordigers van provinsiale unies, Superrugby-spanne en die spelersvereniging bestaan, sal vergader om die strukture van rugby in die land te ondersoek.
Rugby is Nieu-Seeland se nasionale sport, maar ten spyte van die reuse-sukses van die All Blacks, gaan dinge uit 'n finansiële oogpunt maar broekskeur op die laer vlakke. – Reuters